หวัดดีครับผมมีอาการ แบบถ่ายเหลวมาหลายวันแล้ว เกิดจากการที่ผมเหมือนไปกินอาหารค้างคืนเป็นยำ หลังจากนั่นก็ถ่ายเหลวมาตลอดบางทีกินอาหารไปเหมือนก็ถ่ายมาเป็นเม็ดข้าวบ้างน้ำบ้าง ซื้อยามากินเองแรกก็ดีขื้น จนตอนนี้ก็เหมือนกลับมาเป็นอีกแล้ว แต่มันก็ไม่ปวดบ่อยแต่ทุกครั้งที่ถ่ายก็จะเป็นเหลวตลอด แล้วช่วงที่ผ่านมาผมก็กินข้าวได้น้อยลง ง่วงนอนเยอะขื้นเพลียๆ อยากถามว่าควรทำไงดี
สวัสดีค่ะ อาการถ่ายอุจจาระเหลว หรือท้องเสีย หากเป็นยังไม่เกิน 2 สัปดาห์ ก็น่าจะเกิดจากอาหารเป็นพิษ หรือลำไส้อักเสบเฉียบพลันจากการติดเชื้อ ซึ่งเชื้อโรคอาจมามาจากการอาหารหรือน้ำดื่มที่ไม่สะอาด หรือจากมือหรือภาชนะที่ใส่อาหารและน้ำดื่มไม่สะอาด เชื้อโรคส่วนใหญ่เกิดจากเชื้อไวรัส หรือแบคทีเรีย ซึ่งมีหลายชนิดในเบื้องต้น ให้พยายามดื่มน้ำเปล่าที่สะอาดให้มาก และดื่มน้ำเกลือแร่ร่วมด้วย ซึ่งจะช่วยลดอาการอ่อนเพลีย และง่วงนอนจากการที่ร่างกายสูญเสียน้ำและเกลือแร่ไปกับอุจจาระค่ะ แต่ไม่ควรดื่มชา กาแฟ หรือน้ำอัดลม เลือกทานเฉพาะอาหารอ่อน อาหารที่ย่อยง่าย รสจืด เช่น ข้าวต้ม โจ๊ก แกงจืด หลีกเลี่ยงอาหารที่มีไขมันสูง เช่น ของทอด ของผัด และเนื้อสัตว์ และหลีกเลี่ยงอาหารรสจัด เพราะจะยิ่งทำให้ถ่ายมากขึ้นทั้งนี้ หากไม่มีไข้ อุจจาระไม่เป็นมูก หรือมูกปนเลือด หรือมีกลิ่นเหม็นรุนแรง หรือมีอาการปวดบิดหรือปวดเบ่งเวลาถ่าย ก็ไม่น่าเกิดจากการติดเชื้อแบคทีเรีย ซึ่งก็ไม่จำเป็นต้องทานยาฆ่าเชื้อไปค่ะ แต่หากมีลักษณะอาการดังกล่าว ก็ควรไปพบแพทย์ เพื่อให้จ่ายยาปฎิชีวนะฆ่าเชื้อที่เหมาะสมให้ทานค่ะแต่หากอาการถ่ายเหลวเป็นนานเกิน 2 สัปดาห์ หรือยังคงถ่ายปริมาณมาก และไม่สามารถดื่มน้ำชดเชยได้เพียงพอ ซึ่งสังเกตได้จากการมีริมฝีปากแห้ง ผิวแห้ง เบ้าตาลึก หัวใจเต้นเร็ว ปัสสาวะออกน้อย สีเหลืองเข้ม เป็นต้น ก็ควรไปพบแพทย์เพื่อรักษาค่ะ